ایم ڈبلیو ایم کے امیدواروں کا الیکشن میں شرکت کا عزم

مجلس وحدت المسلمین گلگت بلتستان کے سیکرٹری جنرل نے اپنے بیان میں کہا ہے کہ جی بی کے عام انتخابات میں ایم ڈبلیو ایم بھرپور کردار ادا کرے گی، میدان میں اتارنے والے امیدواروں کی اہلیت، تنظیمی فعالیت، دیانتداری اور سیاسی فہم کا خصوصی خیال رکھا جائے گا۔

خبر کا کوڈ: ۴۴۱۸۲۰

تاریخ: ۲۶ اسفند ۲۰۱۹ - ۱۴:۳۰

رسا نیوز ایجنسی کی رپورٹ کے مطابق، مجلس وحدت المسلمین گلگت بلتستان کے سیکرٹری جنرل آغا علی رضوی نے اپنے ایک بیان میں کہا ہے کہ جی بی کے عام انتخابات میں ایم ڈبلیو ایم بھرپور کردار ادا کرے گی اور اس سلسلے میں بہت جلد امیدواروں کا اعلان کرے گی۔

انہوں نے کہا کہ امیدواروں کے انتخاب کے سلسلے میں سیاسی کونسل فیصلہ کرے گی، میدان میں اتارنے والے امیدواروں کی اہلیت، تنظیمی فعالیت، دیانتداری اور سیاسی فہم کا خصوصی خیال رکھا جائے گا اور اصولوں پر کبھی سمجھوتہ نہیں ہوگا۔

آغا علی رضوی نے کہا کہ عوام مطمئن رہیں، ہم ایسے امیدواروں کو سامنے لائیں گے جو عوام کی خدمت کو عبادت سمجھیں گے اور ہر دکھ درد میں ساتھ دیں گے، عوامی مینڈیٹ کا سودا کرنے والوں کی کوئی گنجائش نہیں ہوگی۔

انہوں نے مزید کہا کہ گلگت بلتستان کی ستر سالہ محرومیوں کا اصل ذمہ دار حکمران طبقہ ہے جو عوام اور خطے کی نمائندگی کرنے کی بجائے اپنی کرسی کی فکر میں ہے، اور کلوٹ بنا کر عوام پر احسان جتاتے رہے۔ اس طویل عرصے میں جی بی پر حکومت وفاقی حکمران جماعت کی رہی ہے لیکن یہاں کے حکمرانوں نے خطے کے عوام کے ساتھ وفا نہیں کی، عوام حقیقی نمائندوں کو سامنے لے آتے تو ان ستر سالوں میں خطے کو حقوق مل چکے ہوتے، ہم اداروں اور وفاقی حکمران جماعت سے مطالبہ کرتے ہیں کہ جی بی کے عوام کو حقوق دلانے میں کردار ادا کرے، اب زمانہ گزر چکا ہے، نئی نسل اور اس دور کے عوام کو مزید طفل تسلیوں سے بہلایا نہیں جا سکتا۔ حقوق کے لئے آواز بلند کرنے والوں کی آواز دبانے کی بجائے حقوق دیکر منفی طاقتوں کا رستہ روکا جائے۔/۹۸۹/ف